מפלגה דתית לאומית – הציונות הדתית

מפלגה דתית לאומית – הציונות הדתית הוא שם חדש שהוסכם להעניק למפלגת האיחוד הלאומי–תקומה בהסכם איחוד שנחתם בינה לבין מפלגת הבית היהודי. נכון למרץ 2024 ההסכם טרם מומש. המפלגה היא מפלגת ימין מזוהה עם הציונות הדתית.

על פי הסכמי האיחוד, יושב ראש המפלגה יהא יו"ר האיחוד הלאומי–תקומה בצלאל סמוטריץ', שיכהן בתפקיד עד לקיומן של בחירות פנימיות במפלגה המאוחדת.

== היסטוריה ==

=== הרקע למיזוג ===
המפלגה הדתית לאומית – המפד"ל, הוקמה בשנת 1956 כאיחוד בין מפלגת המזרחי לבין מפלגת הפועל המזרחי. מאז ובמשך עשרות שנים הייתה המפד"ל המפלגה הדתית-לאומית היחידה בפוליטיקה הישראלית. במרוצת השנים פרשו ממנה חברי כנסת בודדים שהקימו מפלגות עצמאיות, אך אלו לא עמדו במבחן הזמן ולא צברו תמיכה מספקת על מנת להיכנס לכנסת בבחירות.

בשנת 1999, בשלהי כהונת הכנסת הארבע עשרה פרשו חברי הכנסת חנן פורת וצבי הנדל מהמפד"ל, והקימו את מפלגת האיחוד הלאומי–תקומה. מאז נעשו ניסיונות רבים למזג את מפלגות הציבור הדתי לאומי למפלגה אחת. ב-2008, לקראת הבחירות לכנסת השמונה עשרה, הוקמה מפלגת הבית היהודי על מנת לנסות ולאחד את הציבור הציוני-דתי כולו תחת כנפיה של מפלגה יחידה, אך מפלגת האיחוד הלאומי–תקומה פרשה מהבית היהודי עוד לפני הבחירות, ולמעשה מפלגת הבית היהודי כללה בתוכה רק את אנשי המפד"ל לשעבר. מאז נעשו ניסיונות רבים למזג את המפלגות, אך ללא הצלחה. למעשה, בכל הכנסות מהכנסת התשע עשרה עד הכנסת העשרים ושלוש, מפלגת האיחוד הלאומי–תקומה, רצה לכנסת ברשימה משותפת יחד עם הבית היהודי (ובחלק מהמקרים גם עם מפלגות נוספות). בבחירות לכנסת העשרים וארבע מפלגת האיחוד הלאומי–תקומה מיתגה את עצמה מחדש בשם "הציונות הדתית" וחתמה הסכם להגשת רשימה משותפת עם מפלגת עוצמה יהודית ועם מפלגת נעם. מפלגת הבית היהודי לא הצליחה להגיע להסכם עם רשימת הציונות הדתית והחליטה שלא להתמודד לכנסת ולתמוך ברשימת ימינה בראשות נפתלי בנט. בבחירת לכנסת העשרים וחמש מפלגת הבית היהודי התמודדה ברשימה משותפת יחד עם מפלגת הימין החדש בראשות איילת שקד, אך רשימה זו לא עברה את אחוז החסימה ולא נכנסה לכנסת. מפלגת הבית היהודי הייתה בחובות כספיים גדולים ולא הייתה זכאית לקבל מימון מפלגות משום שלא נכנסה לכנסת, וחיפשה מפלגה מהכנסת אשר תוכל לתמוך תקציבית ברשימות המועמדים שלה לרשויות המקומיות.<ref></ref>

=== המיזוג ===
באוגוסט 2023, לקראת הבחירות לרשויות המקומיות, חתם בצלאל סמוטריץ', יו"ר מפלגת האיחוד הלאומי–תקומה (המוכרת בשם "הציונות הדתית"), עם חגית משה יו"ר הבית היהודי על הסכם מיזוג מפלגות. על פי ההסכם, מפלגת הבית היהודי תתמזג לתוך מפלגת האיחוד הלאומי–תקומה. מוסדות הבית היהודי יפורקו, שמונים חברי המרכז של הבית היהודי יצורפו למרכז מפלגת האיחוד הלאומי–תקומה, ושם המפלגה יהיה "מפלגה דתית לאומית – הציונות הדתית". השם שנבחר מורכב משמה המקורי של המפד"ל, "מפלגה דתית לאומית" שהיא למעשה הגלגול הקודם של הבית היהודי, וגם מהשם "הציונות הדתית" שהוא המיתוג החדש שמשתמשת בו מפלגת האיחוד הלאומי–תקומה החל מהבחירות לכנסת העשרים וארבע. ההסכם קובע שבהמשך יהיו פריימריז למפלגה. מרכז הבית היהודי ומרכז האיחוד הלאומי–תקומה אישרו את ההסכם. ואולם נכון למרץ 2024, לא נעשו צעדים נוספים לקראת איחוד מלא או מיתוג חדש פרט להגשת רשימה משותפת לשתי המפלגות לעיריית ירושלים בבחירות ב־2024.

== אידאולוגיה ועמדות ==

המפלגה היא מפלגה ציונית-ימנית שמייצגת את המגזר הדתי-לאומי ודוגלת בערכי הציונות הדתית. היא תומכת בהתיישבות בכל תחומי ארץ ישראל השלמה, ובכלל זה יהודה ושומרון וחבל עזה. בתחום המשפטי חבר הכנסת שמחה רוטמן מהמפלגה היה מתומכיה הגדולים ביותר של הרפורמה המשפטית וקידם אותה מאוד כיושב ראש ועדת החוקה, חוק ומשפט של הכנסת. בתחום הכלכלי עמדותיה של המפלגה הן תמיכה בשוק חופשי, בהסרת חסמים ורגולציה ובהפרטת חברות ממשלתיות.

==הערות שוליים==

קטגוריה:מפלגות יהודיות דתיות בישראל
קטגוריה:מפלגות ציוניות
קטגוריה:ציונות דתית: תנועות
קטגוריה:ישראל: מפלגות ימין
קטגוריה:מפלגות שמרניות